Barnehage-ansatt i avhør: – Jeg er pedofil
Tirsdag starter rettssaken mot mannen i Nord-Troms tingrett. 30-åringen ble pågrepet på jobb i en privat tromsøbarnehage 6. mai i år, få timer etter at et foreldrepar hadde kontaktet politiet med en bekymringsmelding. Han står tiltalt for overgrep mot i alt 17 barn, ikke 19, som VG og en rekke andre medier tidligere har skrevet . Det er tidligere opplyst feil antall til media grunnet en tellefeil, opplyser statsadvokat Torstein Lindquister, som er aktor i saken. Ifølge en fengslingskjennelse fra Hålogaland lagmannsrett som VG har fått tilgang til, omtalte mannen seg selv som pedofil i politiavhør allerede dagen etter pågripelsen. I kjennelsen kommer det også frem at han i varetektstiden har søkt hjelp for å håndtere sine problemer. Det var Nordlys som først omtalte innholdet i fengslingskjennelsen.Påtalemyndigheten mener mannen har vurdert hvilke barn han kunne forgripe seg mot, og at han har utnyttet lek-, toalett- og stellesituasjoner for å få tilgang til de fornærmede. «Sakens omfang, måten overgrepene har skjedd på og tidsperioden overgrepene har skjedd i, viser at siktede åpenbart mangler selv- og impulskontroll når det gjelder å begå overgrep mot små barn», anfører påtalemyndigheten i fengslingskjennelsen fra 15. september. I tiltalebeslutningen åpner aktor, statsadvokat Lindquister, for å legge ned påstand om forvaring for tiltalte. – Dette er på grunn av hensynet til samfunnet, og gjentagelsesfaren, sier Lindquister til VG. 30-åringen har vært varetektsfengslet siden pågripelsen i mai. I påvente av rettssaken har han selv valgt å sitte i isolasjon, av hensyn til egen sikkerhet og helse. Ifølge fengslingskjennelsen har han begrunnet dette med at betjentene i Tromsø fengsel ikke kan garantere for hans sikkerhet dersom han omgås andre innsatte. Les også: Slik forebygger barnehagene overgrep30-åringen ble ansatt som barne- og ungdomsarbeider i barnehagen i 2008. Han leverte ifølge Tromsø kommune inn politiattest 4. februar samme år. Han var på dette tidspunktet ustraffet. Ifølge tiltalen skjedde det første overgrepet i 2012. Tromsø-politiet har tidligere bekreftet overfor VG at opprullingen startet med at et barn fortalte sine foreldre om en episode som nylig hadde funnet sted i barnehagen. Ifølge tiltalen skal mannen ha hatt gjentatt seksuell omgang med tre av barna. Dette tiltalepunktet har alene en strafferamme på 21 år. 30-åringen skal tidligere ha erkjent seksuell omgang med to av de tre barna. I tillegg omfatter tiltalen enkelttilfeller av seksuell omgang mot ytterligere to barn. Ifølge statsadvokaten omfatter ikke tiltalen samleie, eller seksuell omgang som kan sidestilles med dette.30-åringen skal også ha tatt nakenbilder av i alt 16 av de 17 berørte barna. De fleste av de rundt 40 bildene ble funnet på tiltaltes mobiltelefon, men politiet gjorde også beslag av fotoutskrifter hjemme hos mannen. Der fant politiet også fire overgrepsvideoer av ukjent opphav. – Disse har ingen tilknytning til disse barna eller den aktuelle barnehagen, sier Lindquister. I alt 55 barn er avhørt i saken. Ifølge statsadvokaten vil det bli lagt frem 13 dommeravhør av i alt åtte barn under rettssaken. I tillegg er både foreldre, slektninger av enkelte av barna, samt ansatte og ledelse i barnehagen innkalt som vitner.Psykologspesialist Jim Aage Nøttestad og psykiatrispesialist Andreas Hamnes er oppnevnt som sakkyndige. De har konkludert med at 30-åringen er strafferettslig tilregnelig. 30-åringen skal etter planen forklare seg for retten både tirsdag og onsdag. Han har tidligere erkjent de fleste forholdene i den omfattende siktelsen. – Dette er ikke endret. Han har hele tiden samarbeidet med politiet, forklart seg og gjennom dette bidratt til at hovedforhandlingene kan starte nå, bare seks måneder etter han ble pågrepet, sier mannens forsvarer Anja Støback Bjørsvik til VG. – Hvordan ser din klient på å møte i retten? – Han har også selv hatt som målsetting at rettssaken skulle gjennomføres før jul, og ser fram til at saken skal avsluttes, sier Bjørsvik. Det er satt av 12 dager over tre uker til rettssaken.
Påtalemyndigheten åpner for å legge ned påstand om forvaring for 30-åringen som er tiltalt for seksuelle overgrep mot 17 barn i én og samme Tromsø-barnehage.